Yuda kɛ Naashɔmɔ Jie Yesu Hã | Yesu Wala Shihilɛ\nYUDA JIE YESU EHÃ YƐ ABƆƆ LƐ MLI\nPETRO FO MƆ KO TOI\nNyɔɔŋteŋ eho. Osɔfoi lɛ ekpɛlɛ nɔ akɛ amɛbaahã Yuda jwiɛtɛi kukuji 30 koni ejie Yesu ehã. No hewɔ lɛ, Yuda nyiɛ asafoku ko ni jɛ osɔfoi tsiifoi lɛ kɛ Farisifoi lɛ aŋɔɔ lɛ hiɛ koni amɛyatao Yesu. Roma asraafoi ni hiɛ tawuu nii kɛ amɛtatsɛ fata asafoku lɛ he.\nEkã shi faŋŋ akɛ, be ni Yesu wo Yuda gbɛ yɛ Hehoo niyeli lɛ shishi lɛ, Yuda tee osɔfoi tsiifoi lɛ aŋɔɔ tɛ̃ɛ. (Yohane 13:27) Amɛbua amɛ diɛŋtsɛ amɛbulɔi kɛ agbɛnɛ hu asraafoi anaa kɛkpe. Ekolɛ Yuda nyiɛ amɛhiɛ kɛtee tsu ni Yesu kɛ ebɔfoi lɛ ye Hehoo lɛ yɛ mli lɛ mli klɛŋklɛŋ. Kɛkɛ ni asafoku lɛ fo Kidron Jɔɔ lɛ ni amɛwo abɔɔ lɛ mli gbɛ amɛtere. Amɛhiɛ tawuu nibii, kanei, kɛ kɔtii, ni amɛtswa amɛfai shi akɛ amɛbaamɔ Yesu.\nAkɛni Yuda le he pɔtɛ̃ɛ ni ebaana Yesu yɛ hewɔ lɛ, enyiɛ asafoku lɛ hiɛ kɛkwɔ Oliv Gɔŋ lɛ. Otsi ni tsɔ hiɛ lɛ mli fɛɛ lɛ, kɛ́ Yesu kɛ bɔfoi lɛ jɛ Betania kɛmiiya Yerusalem loo amɛmiiku amɛsɛɛ lɛ, amɛfɔɔ Getsemane abɔɔ lɛ mli yaa. Shi amrɔ nɛɛ jenamɔ yi ewa, ni ekolɛ Yesu baahi duŋ lɛ mli yɛ oliv tsei ni yɔɔ abɔɔ lɛ mli lɛ ashishi. No hewɔ lɛ, te asraafoi ni enako Yesu daŋ lɛ aaafee tɛŋŋ amɛyoo lɛ lɛ? Yuda baafee okadi ko kɛwa amɛ. Ekɛɛ amɛ akɛ: “Mɔ naa ni mashɔ lɛ, lɛ ni; nyɛmɔa lɛ, ni nyɛhãa bulɔi akpalaa lɛ kɛyaa.”​—Marko 14:44.\nBe ni Yuda nyiɛ asafoku lɛ hiɛ kɛbote abɔɔ lɛ mli lɛ, ena Yesu kɛ bɔfoi lɛ ni etee eŋɔɔ tɛ̃ɛ. Yuda kɛɛ Yesu akɛ: “Miiŋa bo, Rabi!” ni ekɛ suɔmɔ shɔ enaa. Yesu bi lɛ akɛ: “Naanyo, mɛni oba feemɔ yɛ biɛ?” (Mateo 26:49, 50) Yesu diɛŋtsɛ hã hetoo akɛ: “Yuda, ani okɛ naashɔmɔ miijie gbɔmɔ Bi lɛ oohã?” (Luka 22:48) Shi Yuda nɔ ko feemɔ jeee Yesu he sane dɔŋŋ!\nAgbɛnɛ lɛ Yesu nyiɛ kɛba kanei lɛ kɛ kɔtii lɛ anaa, ni ebi amɛ akɛ: “Namɔ nyɛtaoɔ?” Asafoku lɛ to he akɛ: “Yesu, Nazarenyo lɛ.” Yesu kɛ ekãa kɛɛ amɛ akɛ: “Mi ni.” (Yohane 18:4, 5) Akɛni amɛleee nɔ ni baanyiɛ sɛɛ hewɔ lɛ, amɛtee sɛɛsɛɛ ni amɛyagbeegbee shi.\nNɔ najiaŋ ni Yesu baajo foi kɛtsɔ duŋ lɛ mli lɛ, esaa ebi amɛ mɔ ni amɛtaoɔ. Be ni amɛhã lɛ hetoo ekoŋŋ akɛ “Yesu, Nazarenyo lɛ,” Yesu kɛ naajɔlɛ kɛɛ amɛ ekoŋŋ akɛ: “Mikɛɛ nyɛ akɛ mi ni. No hewɔ lɛ, kɛji mi nyɛtaoɔ lɛ, nyɛhãa mɛnɛɛmɛi ayaa.” Yɛ be ni jaraa nɛɛ mli po lɛ, Yesu kai nɔ ni ewie kɛtsɔ hiɛ akɛ, ehãŋ ebɔfoi lɛ ateŋ mɔ ko kwraa aŋmɛɛ lɛ lɛ. (Yohane 6:39; 17:12) Yesu ebu ebɔfoi anɔkwafoi lɛ ahe ni amɛteŋ mɔ ko kwraa elaajeko “ja hiɛkpatamɔ bi lɛ,” ni ji Yuda. (Yohane 18:7-9) No hewɔ lɛ, agbɛnɛ lɛ, eebi koni ahã esɛɛnyiɛlɔi anɔkwafoi lɛ aya.\nBe ni asraafoi lɛ bɔi Yesu nɔ baa lɛ, bɔfoi lɛ na nɔ ni ataoɔ afee lɛ lɛ. Amɛbi lɛ akɛ: “Nuŋtsɔ, wɔkɛ klante lɛ abãmɔ amɛ lo?” (Luka 22:49) Yesu nako ahã hetoo kɛkɛ ni Petro gbala klantei enyɔ ni bɔfoi lɛ hiɛ lɛ ekome. Ekɛbã Malko ni ji osɔfonukpa lɛ nyɔŋ lɛ ninejurɔ toi ni efo efɔ̃ shi.\nYesu ta Malko toi he ni etsa lɛ. Yesu fã Petro akɛ: “Ŋɔɔ oklante lɛ owo etoohe, ejaakɛ mɛi fɛɛ ni gbalaa klante lɛ, klante naa amɛhiɛ baakpãtã yɛ,” ni ekɛtsɔɔ nɔ ko ni he hiaa waa. Yesu etsĩii mɔ ni abaamɔ lɛ lɛ naa, ejaakɛ etsɔɔ mli akɛ: “Kulɛ te aaafee tɛŋŋ ni nɔ ni Ŋmalɛi lɛ kɛɔ akɛ ja eba mli nɛkɛ lɛ aaaba mli lɛ?” (Mateo 26:52, 54) Ekɛfata he akɛ: “Kpulu ni Tsɛ lɛ eŋɔhã mi lɛ, ani esaaa akɛ minuɔ?” (Yohane 18:11) Yesu kpɛlɛ akɛ ebaafee nɔ ni Nyɔŋmɔ sumɔɔ, kɛyashi gbele mli tete.\nYesu bi asafoku lɛ akɛ: “Mi mɔmɔ nyɛba kɛ klantei kɛ kpotii tamɔ amɔɔ ojoyelɔ ko nɛɛ? Daa gbi lɛ, mitaa sɔlemɔwe lɛ mitsɔɔ nii, ni kɛ̃lɛ nyɛmɔɔɔ mi. Shi enɛɛmɛi fɛɛ ba koni nibii ni gbalɔi lɛ ŋmala lɛ aba mli.”​—Mateo 26:55, 56.\nAsraafoi lɛ, tatsɛ lɛ, kɛ bulɔi lɛ ni jɛ Yudafoi lɛ aŋɔɔ lɛ mɔ Yesu ni amɛfimɔ lɛ. Be ni bɔfoi lɛ na enɛ lɛ, amɛjo foi. Kɛ̃lɛ lɛ, “oblanyo ko”​—ekolɛ kaselɔ Marko​—futu asafoku lɛ kɛnyiɛ Yesu sɛɛ. (Marko 14:51) Ayoo oblanyo nɛɛ, ni asafoku lɛ ka lɛ mɔmɔ, shi eshi eklala ni eha lɛ ni ejo foi.\nMɛni hewɔ Yuda yatao Yesu yɛ Getsemane abɔɔ lɛ mli lɛ?\nMɛni Petro fee koni ekɛfã Yesu he? Shi mɛni Yesu wie yɛ enɛ he?\nMɛni Yesu fee kɛtsɔɔ akɛ ekpɛlɛ akɛ ebaafee nɔ ni Nyɔŋmɔ sumɔɔ?\nBe ni bɔfoi lɛ jo foi shi Yesu lɛ, namɔ shwɛ, ni mɛni ba?\nKɛmaje Mɔ Ko Kɛmaje Mɔ Ko Ajie Kristo Hã ni Amɔ Lɛ\njy yitso 124 bf. 284-285